b'\n_START_ARTICLE_\nStagno di Cagliari\n_START_SECTION_\n\xc4\x8clove\xc5\xa1ki posegi\n_START_PARAGRAPH_\nDo nedavnega je bila laguna popolnoma zaprta z omenjeno sipino, ki je bila na ve\xc4\x8d krajih prekinjena z ozkimi kanali. Otok Sa Illetta, takrat skoraj kvadratne oblike s stranico okoli 2\xc2\xa0km, se je nahajal pribli\xc5\xbeno na sredi med sipino, mestno obalo in polotokom, kjer je danes letali\xc5\xa1\xc4\x8de. V zadnjih desetletjih je bil odstranjen del sipine ob vhodu v laguno, kjer je bil izkopan \xc5\xa1irok plovni kanal vzdol\xc5\xbe mesta. Mestna obala je postala vzhodna stran tega kanala. Z izkopanim materialom je bila zasuta plitvina med otokom in sipino, kar je ustvarilo zahodno stran kanala. Otok je dobil popolnoma novo obliko: podoben je podkvi z razli\xc4\x8dno debelima krakoma in povr\xc5\xa1ina se je pribli\xc5\xbeno potrojila. Strogo gledano ni ve\xc4\x8d otok, saj ga sipina in nasip ob kalu Capoterra povezujeta s kopnim. Ker je kanal dovolj \xc5\xa1irok, da zagotavlja pretok voda, so bile vse manj\xc5\xa1e\xc2\xa0\xc2\xbbrazpoke\xc2\xab\xc2\xa0v sipini zasute, da so lahko po vsej sipini speljali sodobno \xc5\xa1tiripasovno cesto, ki povezuje Cagliari z jugozahodom Sardinije (Sulcis). Ve\xc4\x8d nekdanjih manj\xc5\xa1ih oto\xc4\x8dkov je bilo vklju\xc4\x8denih v nove predele otoka Sa Illetta, v utrdbe sipine in v nasip Capoterra.'